Žitňanská, Lucia, ministerka spravodlivosti SR (2010-10-13):
Ďakujem pekne za slovo. Pán predsedajúci, vážené dámy, vážení páni, dovoľte, aby som uviedla a odôvodnila vládny návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony, teda, aby som odôvodnila tzv. veľkú novelu kompetenčného zákona. Predložený návrh novely kompetenčného zákona nadväzuje na predchádzajúcu novelu kompetenčného zákona, ktorou sa opätovne zriadilo Ministerstvo životného prostredia Slovenskej republiky. Účelom tohto návrhu novely kompetenčného zákona sú zmeny v organizácii a pôsobnosti viacerých ústredných orgánov štátnej správy, ktorými sa napĺňa programové vyhlásenie vlády. Navrhuje sa upraviť kompetencie podpredsedu vlády, ktorý neriadi ministerstvo, a to v oblasti ľudských práv, práv národnostných menšín, rovnakého zaobchádzania a rodovej rovnosti. Na zabezpečenie týchto úloh bude podpredseda vlády, ktorý neriadi ministerstvo, plniť aj úlohy spočívajúce v prerozdelení finančných prostriedkov v týchto oblastiach. V pôsobnosti Ministerstva hospodárstva a výstavby Slovenskej republiky sa upravuje kompetencia v oblasti zahraničného obchodu, ktorá sa dopĺňa o obchodovanie s vojenským materiálom, o tvorbu zahraničnej obchodnej politiky a o určovanie kritérií pre výber zamestnancov obchodno-ekonomických oddelení. Dopĺňa sa nová kompetencia v oblasti stratégie, tvorby a realizácie inovácií vo vymedzených oblastiach a prechádza pôsobnosť v oblasti stavebnej výroby a stavebných výrobkov, tvorby a uskutočňovania bytovej politiky a poskytovania štátnej prémie k stavebnému sporeniu z ministerstva hospodárstva a výstavby na ministerstvo dopravy, pôšt a telekomunikácií. Názov ministerstva sa mení na Ministerstvo hospodárstva Slovenskej republiky. Na ministerstvo dopravy, pôšt a telekomunikácií prechádza pôsobnosť v oblasti cestovného ruchu z ministerstva kultúry a cestovného ruchu, verejných prác, stavebného poriadku a územného plánovania okrem ekologických aspektov z ministerstva vnútra, stavebnej výroby a stavebných výrobkov, tvorby a uskutočňovania bytovej politiky a poskytovania štátnej prémie k stavebnému sporeniu z ministerstva hospodárstva a výstavby, koordinácie využívania finančných prostriedkov z fondov Európskej únie z Úradu vlády, koordinácie prípravy politík regionálneho rozvoja z ministerstva pôdohospodárstva, životného prostredia a regionálneho rozvoja, s účinnosťou od 1. novembra 2010 z ministerstva pôdohospodárstva a rozvoja vidieka. Názov ministerstva sa mení na ministerstvo dopravy, regionálneho rozvoja a cestovného ruchu a názov ministerstva kultúry a cestovného ruchu na Ministerstvo kultúry Slovenskej republiky. Ministerstvo pôdohospodárstva, životného prostredia a regionálneho rozvoja, s účinnosťou od 1. novembra 2010 ministerstvo pôdohospodárstva a rozvoja vidieka bude aj naďalej zabezpečovať kompetenciu v oblasti regionálneho rozvoja okrem koordinácie prípravy politík regionálneho rozvoja, ktorú bude vykonávať ministerstvo dopravy, regionálneho rozvoja a cestovného ruchu. Dopĺňa sa kompetencia ministerstva zahraničných vecí v oblasti riadenia zastupiteľských úradov Slovenskej republiky o riadenie obchodno-ekonomických oddelení a kompetenciu v oblasti koordinácie realizácie politík Európskej únie, ktorú doposiaľ vykonával Úrad vlády. Spresňujú sa tiež niektoré kompetencie ministerstva práce, sociálnych vecí a rodiny a ministerstva školstva, vedy, výskumu a športu. Zmeny nastávajú aj v oblasti stálych poradných orgánov vlády. Dôležitou súčasťou navrhovaných zmien a doplnení sú tiež súvisiace novely viacerých osobitných zákonov. Navrhuje sa, aby tento návrh zákona nadobudol účinnosť 1. novembra 2010 okrem ustanovení týkajúcich sa koordinácie využívania finančných prostriedkov z fondov Európskej únie a presunu kompetencií v oblasti riadenia obchodno-ekonomických oddelení. Tieto ustanovenia podľa návrhu by mali nadobudnúť účinnosť 1. januára 2011. Vážené panie poslankyne, vážení páni poslanci, žiadam vás týmto o prerokovanie a schválenie predloženého vládneho návrhu zákona s tým, že z informácie výborov o prerokovaní tohto vládneho návrhu zákona odporúčam akceptovať pripomienky uvedené v časti IV pod bodmi 1 až 6 a neakceptovať pripomienku uvedenú pod bodom 7. Ďakujem veľmi pekne.